SKRIFTLIG FORESPØRGSEL E-0828/02

af Salvador Garriga Polledo (PPE-DE) til Kommissionen

(26. marts 2002)

Om: Skoleundervisning med henblik på at fremme interessen for deltagelse i erhvervslivet

Under den seneste samling i Rådet med deltagelse af ministrene med ansvar for de små og mellemstore virksomheder i Aranjuez i Spanien, faldt der udtalelser om behovet for allerede i underskolen at motivere eleverne for deltagelse i erhvervslivet.

Det er hævet over enhver tvivl, at dette forslag bør behandles omhyggeligt med henblik på dets gennemførelse, selv om der først skal fastlægges en strategi for at opnå størst mulige fordele med initiativet.

Mener Kommissionen, at den bør iværksætte et program for initiativer i hele EU, så der kan fremlægges et fuldstændigt undervisningsprogram henvendt til skolerne om de grundlæggende elementer til fremme af interessen blandt skoleeleverne i EU for deltagelse i erhvervsvirksomhed, idet de skal være fremtidens erhvervsfolk i EU?

Svar afgivet på Kommissionens vegne af Viviane Reding

(8. maj 2002)

Det Europæiske Råd understregede på sit møde i Lissabon den 23.-24. marts 2001, at der var behov for at styrke iværksætterånden i samfundet rundt omkring i Europa, at skabe et gunstigt klima for etablering og udbygning af nyskabende virksomheder samt i almindelighed at gøre fremskridt på dette område i Europa.

Kommissionens rapport fra januar 2001 om uddannelsessystemernes fremtidige mål bekræftede disse konklusioner. De signaler, man sender de fleste børn i løbet af deres skoletid, tilskynder dem ikke til at betragte det at etablere egen virksomhed som et holdbart alternativ til en tilværelse som lønmodtager ansat hos andre. Imidlertid er der undersøgelser, der tyder på, at den slags beslutninger i praksis træffes allerede i 12-13 års alderen. Iværksætterånd er i øvrigt andet og mere end blot det forretningsmæssige aspekt; det har også noget at gøre med virkelyst og handlekraft, noget som hele samfundet skylder sig selv at nyttiggøre.

Iværksætterånden, og specielt lysten til at arbejde som selvstændig, evnen til at turde tage chancer, løse problemer, tilpasse sig og arbejde i et team, er i dag nogle af de grundlæggende færdigheder, som enhver EU-borger bør have mulighed for at tilegne sig gennem uddannelsen.

På topmødet i Barcelona i marts 2002 fremlagde Rådet og Kommissionen en rapport for Det Europæiske Råd om de europæiske uddannelsessystemers fremtidige mål ledsaget af et detaljeret arbejdsprogram. Gennemførelsen af dette program er baseret på den åbne koordinationsmetode. I henhold hertil skal det bl.a. ved hjælp af indikatorer være muligt at karakterisere de allerede udpegede grundlæggende færdigheder herunder iværksætterånd også når det gælder læreruddannelsen. I gennemførelsen af programmet ligger også opgaven med at undersøge, hvorledes disse færdigheder ville kunne integreres i skolernes undervisningsplaner, uden at der dog må proppes for meget ind i disse.

Initiativerne på dette område skal træffes af medlemsstaterne og Kommissionen under skyldig hensyntagen til disses respektive beføjelser på uddannelsesområdet og under overholdelse af subsidiaritetsprincippet.

Tanken om, at tilegnelsen af virksomhedskultur (enterprise education) bør være en væsentlig del af livslang uddannelse, er nu alment accepteret udviklingen af holdninger og færdigheder præget af iværksætterånd kan fremmes hos mennesker i alle aldre helt fra grundskolen af.

I de fleste medlemsstater er der allerede initiativer i gang, hvor man beskæftiger sig med dette spørgsmål. Kommissionen har indsamlet en vis mængde kvalitative oplysninger om eksisterende eksempler på god praksis i Europa. Der er nu behov for at gøre status over de trufne foranstaltninger og at vurdere deres rækkevidde og virkninger. Dette er grunden til, at Kommissionen som led i det flerårige program til fremme af virkelysten og iværksætterånden (2001-2005) har iværksat et best procedure-projekt om almen uddannelse og efteruddannelse til fremme af iværksætterånden.

Med dette projekt søger man at finde frem til og sammenligne initiativer fra forskellige steder i Europa, som tager sigte på at fremme tilegnelsen af iværksætterånden i uddannelsessystemerne, helt fra grundskoleniveau til universitetsniveau. For at nå dette mål arbejder Kommissionen nært sammen med eksperter, der er udpeget af de nationale myndigheder i 16 lande. De endelige resultater af dette projekt vil foreligge i september 2002 og kommer til at omfatte en oversigt over eksisterende foranstaltninger og eksempler på god praksis i Europa, en sammenlignende analyse af situationen i de deltagende lande og relevante politiske konklusioner.